User:Poupee25681

ประวัติความเป็นมา : บริษัทศรีสยามการพิมพ์ จำกัด

บริษัทศรีสยามการพิมพ์ จำกัด ก่อตั้งขึ้นเมื่อปี พ.ศ. 2497 โดยเริ่มจากจำหน่ายหนังสือมือสอง  และเปิดสำนักพิมพ์เล็ก ๆ ผลิตจำหน่ายหนังสือการ์ตูน  จากนั้นได้มีการขยายกิจการเปิดเป็นโรงพิมพ์ จัดพิมพ์หนังสือการ์ตูนฉบับต่าง ๆ ออกจำหน่ายเองครบวงจร

จากจุดเริ่มต้นนั้น คณะผู้บริหารได้เล็งเห็นลู่ทางการขยายฐานธุรกิจการพิมพ์นี้สู่กลุ่มตลาดครอบครัวผู้อ่าน จึงได้มีการจัดพิมพ์นิตยสารรายสัปดาห์สำหรับกลุ่มผู้อ่านเพศชายขึ้นเป็นฉบับแรกของบริษัทฯ คือ นิตยสาร ‘ศรีสยาม’  เริ่มออกวางตลาดเมื่อเดือนมกราคม พ.ศ. 2509 จากความสำเร็จครั้งนั้น ทางคณะผู้บริหารจึงได้มีการจัดทำนิตยสารในเครืออีกฉบับ คือ นิตยสาร ‘ขวัญเรือน’ ฉบับปฐมฤกษ์ออกวางตลาดในเดือนธันวาคม พ.ศ. 2511 เพื่อตอบรับกลุ่มผู้อ่านสตรี ผู้ใฝ่หาความบันเทิงครบครันจากการอ่าน พร้อมสาระความรู้ทันสมัยในการดำเนินชีวิตอย่างมีความสุข ซึ่งนับได้ว่าประสบความสำเร็จอย่างสูง

ปี พ.ศ. 2514 ด้วยภาวะเศรษฐกิจที่ประสพปัญหาดิ่งลงทั่วโลก ส่งผลถึงราคากระดาษพิมพ์และอุปกรณ์การผลิตสูงขึ้นลิ่ว ทำให้นิตยสารหลายฉบับต้องปิดตัวลง รวมทั้งนิตยสารศรีสยาม ในเครือของบริษัทศรีสยามการพิมพ์ด้วย จากภาวะนี้คณะผู้บริหารเห็นพ้องต้องกันว่า ควรหันมามุ่งจัดทำนิตยสาร 'ขวัญเรือน' ให้ดียิ่งขึ้นและตรงกับความต้องการของผู้อ่านอย่างชัดเจน

ช่วงจังหวะ นั้น นิตยสาร 'ขวัญเรือน' ได้รับเสียงตอบรับอย่างดีเยี่ยมจากกลุ่มผู้อ่าน ทำให้คณะผู้บริหารลงมติว่า ควรแตกแขนงเนื้อหาที่พรั่งพร้อมด้วยสาระในนิตยสาร 'ขวัญเรือน' ออกไปสู่ผู้อ่านในแต่ละกลุ่ม ดังนั้นในเดือนพฤษภาคม ปี พ.ศ. 2525 จึงได้จัดทำนิตยสาร 'โลกทิพย์' เพื่อรองรับผู้อ่านที่มีความสนใจศึกษาด้านธรรมะตามหลักคำสอนในพุทธศาสนา พร้อมทั้งการปฏิบัติธรรมครบถ้วน  หลังจากนั้นปี พ.ศ. 2527 ได้ขยายเพิ่มนิตยสารรายเดือนอีกฉบับ คือ นิตยสาร 'โลกลี้ลับ’ เป็นการจัดแยกเนื้อหาจากนิตยสารโลกทิพย์ เพื่อเจาะกลุ่มผู้อ่านที่มุ่งสนใจเรื่องราวของจิตวิญญาณและศาสตร์แห่งความเร้นลับ เพราะได้เล็งเห็นว่า กลุ่มผู้ชื่นชอบเรื่องราวเหล่านี้มีจำนวนมากพอควร

ปีเดียวกันนี้ จากความนิยมของคอลัมน์งานฝีมือสำหรับกลุ่มแม่บ้านสุภาพสตรีในนิตยสารขวัญเรือน คณะผู้บริหารจึงคิดสร้างเสริมเจาะกลุ่มฐานผู้อ่านดังกล่าว ด้วยการจัดทำนิตยสารรายเดือน คือ นิตยสาร 'งานฝีมือ' สำหรับผู้สนใจงานฝีมือเย็บปักถักร้อยประเภทต่าง ๆ ออกวางตลาดฉบับแรกในเดือนมิถุนายน ปี พ.ศ. 2527  และปีถัดมา พ.ศ. 2528 ก็ได้ผลิตนิตยสารรายเดือน 'แฟชั่นรีวิว' ซึ่งเป็นนิตยสารรวมแฟชั่นชุดเสื้อผ้านำสมัย  ออกวางตลาดฉบับแรกเดือนธันวาคม ต่อมาจึงมีนิตยสารรายเดือน ‘รุ้ง’ ออกวางตลาดในปี พ.ศ. 2532 เพื่อให้สอดคล้องกับความต้องการของผู้หญิงยุคใหม่ ล้ำสมัยกับแฟชั่นเริ่ดหรู ในวงสังคม ปัจจุบันปิดตัวไปแล้วช่วงเวลาเดียวกับนิตยสารศรีสยามที่เปิดตัวขึ้นอีกครั้ง ย้อนกลับไปในยุคต้น เมื่อโรงพิมพ์ศรีสยามได้จัดพิมพ์ผลงานการ์ตูนรวมเล่ม และปรากฏว่าเป็นที่นิยมในกลุ่มผู้อ่าน คณะผู้บริหารจึงลงความเห็นให้จัดทีมงานสร้างหนังสือการ์ตูนขึ้นอีกส่วนในปี พ.ศ. 2534 โดยใช้ชื่อ 'ตลาดตลก' เนื้อหาภายในเล่มมุ่งเน้นความบันเทิงปนสาระสำหรับเด็กและผู้ใหญ่ ออกจำหน่ายเป็นรายสิบวัน

นอกจากนั้น เพื่อเป็นการขยายฐานสู่กลุ่มผู้อ่านรุ่นใหม่ ทางบริษัทฯ ได้จัดทำนิตยสารวัยรุ่นขึ้น ฉบับแรก คือ  'I-SPY' วางตลาดในเดือน กรกฎาคม พ.ศ. 2539 เป็นนิตยสารรายเดือนที่รวบรวมข่าวสารความเคลื่อนไหวของวงการบันเทิงและดาราวัยรุ่นไว้อย่างครบครัน  หลังจากนั้น ด้วยกระแสความนิยมของดารานักแสดงชาวญี่ปุ่นที่มีมากขึ้น จึงมีนิตยสาร  'J-SPY' เกิดขึ้น ในเดือนตุลาคม พ.ศ. 2542 เพื่อตอบสนองเสียงเรียกร้องของกลุ่มผู้อ่านวัยรุ่น ขณะเดียวกัน คณะผู้บริหารก็ยังตามกระแสกลุ่มผู้อ่านวัยรุ่นมาแรงที่ชื่นชอบแฟชั่นดารานักแสดงชาวเกาหลีและไต้หวัน  พ.ศ. 2547 จึงได้จัดเพิ่มนิตยสาร ‘Sincere’ เพื่อรองรับความต้องการของกลุ่มผู้อ่านในขณะนั้น ล่าสุด จากกระแสตอบรับที่ดียิ่งของนิตยสารสำหรับคนรุ่นใหม่ในเครือบริษัท ศรีสยามการพิมพ์   คือ นิตยสาร ‘I LIKE’ ที่ก่อกำเนิดขึ้น ในเดือนพฤษภาคม พ.ศ. 2544 เป็นนิตยสารรายปักษ์ซึ่งรวบรวมความบันเทิงและเนื้อหาสำหรับหนุ่มสาววัยรุ่นระดับมัธยมต้นถึงมหาวิทยาลัย พร้อมเปิดกว้างแนวคิดอิสระทันยุคทันสมัยสำหรับกลุ่มวัยรุ่น  ปัจจุบัน นิตยสาร ‘I-LIKE กำลังได้รับความนิยมสูงสุดในกลุ่มนักอ่านวัยรุ่นยุคใหม่

หนังสือในเครือบริษัทศรีสยามการพิมพ์จำกัด - ขวัญเรือน   รายปักษ์ - แฟชั่นรีวิว   รายเดือน -  แฟชั่น บางกอกโชว์   รายเดือน - งานฝีมือ   รายเดือน - โลกทิพย์   รายเดือน - โลกลี้ลับ   รายเดือน - ตลาดตลก   รายปักษ์ - I-spy   รายเดือน - J-spy   รายเดือน - I-like   รายปักษ์ - Sincere   รายเดือน

ประเภทรวมเล่มกว่า 100 ปก -	ตำราอาหาร -	ตำราเย็บปักถักร้อย ประเภทต่าง ๆ -	แฟชั่นผ้าไทย

ประเภทพ็อกเก็ตบุ๊ค กว่า 50 ปก -	นวนิยายวัยรุ่น -	ชุดทายใจวัยรุ่น